ET Euroopa Liidu Teataja C 77/6

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 77/05

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7 (1). Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„SEGGIANO”

EÜ nr: IT-PDO-0005-0561-30.10.2006

KGT ( ) KPN ( X )

1. Nimetus:

„Seggiano”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.5. Õlid ja rasvad (või, margariin, õli jne)

3.2. Toote kirjeldus, mida punktis 1 esitatud nimetus tähistab:

Ekstra neitsioliiviõli „Seggiano” valmistamisel tuleb kasutada 85 % ulatuses kultivari „Olivastra Seggianese” kuuluvaid oliive, millel on järgmised keemilis-füüsikalised ja organoleptilised omadused:

koguhappesus oleiinhappes massisuhtena: 0,50 %;

peroksiidarv: kuni 12;

K232: kuni 2,20;

K270: kuni 0,20;

polüfenoolide sisaldus: üle 200 ppm;

tokoferoolide sisaldus: vähemalt 100 ppm;

küllastamata rasvhapete sisaldus: vähemalt 78 % massist;

värvus: varieerub kollakate toonidega rohelise ja kuldse vahel;

lõhn: värske puuviljasus ja tuntav oliivsus, millele lisanduvad rohunüanss, täpsemini artišokilõhn, ja sekundaarne valgete puuviljade aroom;

maitse: puhas ja selge maitse, milles kajavad lõhnas esinevad rohused nüansid ja mille mõru ja terav komponent on heas tasakaalus;

puuviljakomponentide keskmine osakaal: üle 2.

3.3. Toorained (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Ekstra neitsioliiviõli „Seggiano” valmistamiseks kasutatavad oliivid peavad olema kasvanud ja õli pressimine peab toimuma eranditult tootmispiirkonnas.

3.6. Erieeskirjad viilutamise, riivimise, pakendamise jm kohta:

Selleks, et õli kvaliteet pakendamata kujul transportimise käigus ei halveneks ja selle iseloomulikud omadused ei taanduks, tuleb ekstra neitsioliiviõli „Seggiano” pakendada tootmispiirkonnas.

Nüüdseks on teada, et ekstra neitsioliiviõli kvaliteedi halvenemise peamiseks põhjuseks on kokkupuude hapnikuga ja üldiselt õhuga, mistõttu on „Seggiano” säilitamise jaoks ette nähtud väga selged reeglid, mis keelavad ümbervalamise ja transpordi, sest selle käigus ei saa vältida kokkupuudet õhuga ja sellest tulenevalt õli oksüdeerumist.

3.7. Erieeskirjad märgistamise kohta:

Märgistuses peavad olema järgmised elemendid: toote nimi „Seggiano”, lühend „KPN” või väljend „kaitstud päritolunimetus” ning toote logo, mis kujutab stiliseeritud oliivi, mille ümber on ringjoon ja selle ümber omakorda teine ringjoon, mille katkestatud osas on väljend „Seggiano D.O.P.”.

4. Geograafilise piirkonna täpne määratlus:

Ekstra neitsioliiviõli „Seggiano” tootmispiirkond hõlmab järgmisi Grosseto provintsi kommuune: Arcidosso, Castel del Piano, Cinigiano, Roccalbegna, Santa Fiora, Seggiano, Semproniano ja Castell’Azzara (osaliselt). Castel’Azzara kommuunis piiravad tootmispiirkonda jäävat ala Fiora jõgi ning provintsiteed nr 4 ja nr 34.

5. Seos geograafilise piirkonnaga:

5.1. Geograafilise piirkonna eripära:

Ekstra neitsioliiviõli „Seggiano” tootmispiirkond asub Lõuna-Toscanas, vulkaanilise tekkega Monte Amiata (1 738 m üle merepinna) edelaosas. Seda mäekülge iseloomustavad rohked kõvad kivimid, mida vulkaani teistel nõlvadel ei esine või esineb väga vähe, mis on tingitud kahe madalama tipu, Monte Labbro (1 193 meetrit üle merepinna) ja Monte Civitella (1 107 meetrit üle merepinna) lähedusest. Piirkonna pinnast iseloomustab hilispliotseenis ja kvaternaaris settekivimitest aluspõhjale tekkinud vulkaaniline reljeef. Piirkonna ilmastikuolusid mõjutab nii Monte Amiata kui ka Türreeni mere lähedus; keskmine temperatuur varieerub vahemikus 12,3 °C (Santa Fiora vaatlusjaam, kõrgemad alad) kuni 13,4 °C (Manciano vaatlusjaamas, madalamad alad). Kliima on niiske ja aastane sademete hulk ulatub üle 1 000 mm; esineb ka lumesadu, mis on eri aastatel erineva sageduse ja tihedusega, kuid nõlva ilmakaarelise asendi tõttu ei kesta lumesadude periood kunagi väga kaua.

5.2. Toote eripära:

Ekstra neitsioliiviõli „Seggiano” on hõrk õli, mille lõhnas domineerib värske puuviljasus ja selge oliivsus, millele lisanduvad rohunüanss, täpsemini artišokilõhn, ja sekundaarne valgete puuviljade aroom. Selle õli üheks levinud eripäraks on organoleptiliste omaduste kõrval ka suur toiteväärtus, eelkõige tänu selles leiduvate antioksüdeerivate komponentide rohkusele (nn väikeühendid moodustavad koostisest ligikaudu 2 %). Õli sisaldab kuni 450 mg polüfenoole ning selles on küllastumata rasvhapped küllastunud rasvhapete suhtes selges ülekaalus (83–84 %).

KPN „Seggiano” tootmisalal kultivarist „Olivastra Segianese” valmistatud õlis on suurem hulk küllastamata rasvhappeid (palmitoleiinhape, oleiinhape, linoolhape, linoleenhape, eikoseenhape) ja samuti suurem hulk steariinhapet kui mujal provintsis toodetud õlis.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Ekstra neitsioliiviõli „Seggiano” keemilised, füüsikalised ja organoleptilised omadused on tihedalt seotud kultivari ja piirkonnaga. Monte Amiata jahedam kliima ja ajalooliselt kujunenud tendents kasvatada oliive kõrgematel aladel on kinnistanud piirkonnas kultivari „Olivastra Segianese” kasutamise.

Oliiviistandused on piirkonnale väga iseloomulikud ning sellele nõlvale on need koondunud just tänu kliima leebusele, mere soodsale mõjule, rohkele päikesevalgusele ja inimtegevusele, sest ümberkaudsete orgude põllumajandusmaa on inimene sõna otseses tähenduses oma kätega loonud, rajades tasapinna ühtlustamiseks terrasse ja pehmestades käsitsi kivist pinnast. Sajandite jooksul on kujunenud valdavaks kultivar „Olivastra Seggianese”, mida iseloomustab silmapaistev vastupidavus külmale. See omadus ei ole ainult bioloogiline detail, vaid see kehastab seost põllukultuuri ja piirkonna vahel. Genotüüp on kujunenud välja sajandite jooksul ja see on suuteline kannatama suurt külma ja tihedaid lumesadusid, mis minevikus talve- ja kevadperioodil aset on leidnud. Kultivar on sündinud asjaomases piirkonnas ning seda kasutatakse siin peaaegu eranditult.

1550. aastast pärit ürikutes rõhutatakse oliivikasvatuse olulisust piirkonna majandustegevuse jaoks ja nähakse ette trahvid õlipuu väljajuurimise ja maharaiumise eest. 18. sajandil muutus uute istanduste rajamine tänu paranenud turustamisvõimalustele üha hoogsamaks ning piirkonna selline muutumine on talletatud ka tolle perioodi ürikutes ja mälestuses.

Viide spetsifikaadi avaldamisele:

Spetsifikaadi terviktekst on kättesaadav järgmisel veebilehel:

— klõpsates lingil http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või

— minnes otse põllumajandusministeeriumi veebilehele (http://www.politicheagricole.it), seejärel klõpsates „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all'esame dell'UE [regolamento (CE) n. 510/2006]” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.